P6_TA(2007)0018

Moratoorium surmanuhtluse suhtes

Euroopa Parlamendi resolutsioon surmanuhtluse üldise moratooriumi algatuse kohta

Euroopa Parlament,

- võttes arvesse oma varasemaid resolutsioone surmanuhtluse üldise moratooriumi kohta, eriti 23. oktoobri 2003. aasta [1], 6. mai 1999. aasta [2] ning 18. juuni 1998. aasta resolutsiooni [3];

- võttes arvesse ÜRO erinevate organite, sealhulgas ÜRO inimõiguste komisjoni poolt vastu võetud resolutsioone surmanuhtluse moratooriumi kohta;

- võttes arvesse ELi avaldusi surmanuhtluse üldise moratooriumi kehtestamise toetuseks ning 19.detsembril 2006. aastal ÜRO Peaassambleel esitatud avaldust surmanuhtluse kaotamise kohta, mille allkirjastasid 85 riiki kõikidest geograafilistest piirkondadest;

- võttes arvesse üldasjade nõukogu poolt 29. juunil 1998. aastal vastu võetud suuniseid ELi poliitika kohta kolmandate riikide suhtes surmanuhtluse küsimuses;

- võttes arvesse kodukorra artikli 103 lõiget 4,

A. arvestades, et surmanuhtlus on julm ja ebainimlik karistus ning see rikub õigust elule;

B. arvestades, et surmanuhtluse kaotamine on Euroopa Liidu alusväärtus ning tingimus ELi liikmeks saada soovivatele riikidele;

C. on sügavalt mures seoses asjaoluga, et kogu maailmas näeb siiani kümnete riikide õiguskord ette surmanuhtluse, kusjuures mitmes riigis on see hiljuti taastatud, tuues kaasa tuhandete inimeste hukkamise igal aastal;

D. arvestades, et samal ajal jätkub tendents surmanuhtluse ülemaailmse kaotamise suunas; tervitades sellega seoses surmanuhtluse täielikku kaotamist viimaste aastate jooksul Libeerias, Mehhikos, Filipiinidel ja Moldovas ning terrorismikuritegude puhul surmanuhtluse kehtestamist kavandava seaduseelnõu tagasilükkamist Peruu Kongressi poolt;

E. arvestades, et EL otsustas vastu võetud suuniste "ELi poliitika kolmandate riikide suhtes surmanuhtluse küsimuses" raames teha rahvusvahelistes organites tööd surmanuhtluse kaotamiseks;

F. arvestades, et 9. jaanuaril 2007. aastal otsustasid Itaalia valitsus ja Euroopa Nõukogu ühendada jõupingutused, et koguda võimalikult suur toetus ÜRO Peaassamblee algatusele hukkamiste täideviimise ülemaailmse moratooriumi kohta, kaotamaks surmanuhtluse kogu maailmas;

G. arvestades, et 27. juulil 2006. aastal võttis Itaalia parlamendi saadikutekoda ühehäälselt vastu resolutsiooni, milles nõuti Itaalia valitsuselt, et ta esitaks järgmise ÜRO Peaassamblee käigus ja pärast ELi partneritega konsulteerimist - kuid ilma ühehäälsuse nõudeta - resolutsiooni ettepaneku surmanuhtluse üldise moratooriumi kehtestamiseks, kaotamaks surmanuhtluse kogu maailmas; arvestades, et 22. jaanuari 2007. aasta koosolekul otsustas Euroopa Liidu üldasjade nõukogu, et New Yorkis kaalub ELi eesistuja Saksamaa võimalust alustada uuesti arutelu surmanuhtluse üldise moratooriumi ettepaneku kohta ja mil viisil seda teha;

H. mõistes hukka Saddam Husseini hukkamise ja tema poomise ärakasutamise meedias, samuti mõistes hukka karistuse täideviimise viisi,

1. kordab oma pikaajalist seisukohta surmanuhtluse vastu kõigil juhtudel ja kõigil asjaoludel ning väljendab veelkord oma veendumust, et surmanuhtluse kaotamine aitab tõsta inimväärikust ja edendada inimõigusi;

2. nõuab hukkamiste ülemaailmse moratooriumi kohest ja tingimusteta kehtestamist - eesmärgiga kaotada surmanuhtlus kogu maailmas - praeguse ÜRO Peaassamblee asjakohase resolutsiooniga, mille tegelikku jõustamist suudaks ÜRO peasekretär jälgida;

3. kutsub ELi eesistujat üles võtma võimalikult kiiresti asjakohaseid meetmeid tagamaks, et surmanuhtluse üldist moratooriumi käsitlev resolutsioon esitatakse kiiresti ÜRO Peaassambleele; palub ELi eesistujal ja komisjonil hoida Euroopa Parlamenti kursis ÜRO Peaassambleel surmanuhtluse üldise moratooriumi suhtes saavutatud tulemustega;

4. nõuab tungivalt, et ELi institutsioonid ja liikmesriigid teeksid poliitilises ja diplomaatilises valdkonnas kõik võimaliku, et tagada sellele resolutsioonile praegusel ÜRO Peaassambleel piisav toetus;

5. toetab Itaalia parlamendi saadikutekoja ja valitsuse algatust, millel on ka Euroopa Liidu nõukogu, komisjoni ja Euroopa Nõukogu toetus;

6. ergutab ELi liikmesriike tungivalt viivitamata ratifitseerima kodaniku- ja poliitiliste õiguste rahvusvahelise pakti teise vabatahtliku protokolli, mille eesmärk on surmanuhtluse täielik kaotamine;

7. teeb presidendile ülesandeks edastada käesolev resolutsioon nõukogule, komisjonile, ÜRO peasekretärile, ÜRO Peaassamblee eesistujale ning kõikidele ÜRO liikmesriikidele.

[1] ELT C 82 E, 1.4.2004, lk 609.

[2] EÜT C 279, 1.10.1999, lk 421.

[3] EÜT C 210, 6.7.1998, lk 207.

--------------------------------------------------